b'\n_START_ARTICLE_\nDecemvirii\n_START_PARAGRAPH_\nDecemvirii este denumirea unui grup de zece legionari care l-au asasinat pe deputatul Mihai Stelescu: Ion Carat\xc4\x83nase, Iosif Boz\xc3\xa2ntan, \xc8\x98tefan Curc\xc4\x83, Ion Pele, Grigore Ion State, Ion Atanasiu, Gavril\xc4\x83 Bogdan, Radu Vlad, \xc8\x98tefan Georgescu \xc8\x99i Ion Trandafir._NEWLINE_\xc3\x8en alegerile generale din 1933, Stelescu a fost ales deputat din partea G\xc4\x83rzii de Fier. \xc3\x8en timpul unei tabere de munc\xc4\x83 organizat\xc4\x83 la Budachi, \xc3\xaen Basarabia, el a atras de partea sa c\xc3\xa2\xc8\x9biva legionari pe care i-a convins \xe2\x80\x9ec\xc4\x83 prezen\xc8\x9ba C\xc4\x83pitanului nu mai este util\xc4\x83\xe2\x80\x9d partidului \xc8\x99i a conceput un plan de eliminare a lui Codreanu. Unul dintre comploti\xc8\x99ti, Cotea, crez\xc3\xa2ndu-se demascat, a m\xc4\x83rturisit totul. \xc3\x8en urma perchezi\xc8\x9biei f\xc4\x83cute acas\xc4\x83 la Gheorghiade a fost g\xc4\x83sit\xc4\x83 cianura cu care urma s\xc4\x83 fie omor\xc3\xa2t Codreanu._NEWLINE_Consiliul de onoare legionar, care l-a judecat pe Stelescu, l-a g\xc4\x83sit vinovat \xc8\x99i l-a eliminat din Legiune. Codreanu i-a dat \xc3\xaens\xc4\x83 \xc8\x99ansa ca, printr-o conduit\xc4\x83 bun\xc4\x83, s\xc4\x83 fie reabilitat dup\xc4\x83 un timp. Plecat la Gala\xc8\x9bi, Stelescu a publicat revista Cruciada Rom\xc3\xa2nismului. Dup\xc4\x83 primele numere ale revistei, a \xc3\xaenceput o campanie de denigrarea a lui Codreanu \xc8\x99i a G\xc4\x83rzii de Fier \xc8\x99i, cu toate c\xc4\x83 a fost avertizat s\xc4\x83 \xc3\xaenceteze, Stelescu \xc8\x99i-a continuat campania._NEWLINE_Un grup de zece legionari, numit decemvirii, a decis s\xc4\x83-l asasineze, ceea ce s-a \xc8\x99i \xc3\xaent\xc3\xa2mplatla 16 iulie 1936. Decemvirii s-au predat autorit\xc4\x83\xc8\x9bilor \xc8\x99i au fost condamna\xc8\x9bi la munc\xc4\x83 silnic\xc4\x83 pe via\xc8\x9b\xc4\x83._NEWLINE_Decemvirii au fost uci\xc8\x99i de jandarmi \xc3\xaen noaptea de 29/30 noiembrie 1938, \xc3\xaen timpul transportului lor la \xc3\xaenchisoarea Jilava. \xc3\x8en aceea\xc8\x99i noapte au fost omor\xc3\xa2\xc8\x9bi de autorit\xc4\x83\xc8\x9bi Corneliu Codreanu \xc8\x99i nicadorii.'